Document ID: 32009R0586

KOMISIJAS REGULA (EK) Nr. 586/2009
(2009. gada 6. jūlijs),
ar kuru groza Regulu (EK) Nr. 1043/2005 attiecībā uz dažu veidu kompensācijas sertifikātu derīguma termiņu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 6. decembra Regulu (EK) Nr. 3448/93, ar ko nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm (1), un jo īpaši tās 8. panta 3. punkta pirmo daļu,
tā kā:
(1)
Saskaņā ar Komisijas 2005. gada 30. jūnija Regulu (EK) Nr. 1043/2005, ar ko īsteno Padomes Regulu (EK) Nr. 3448/93 attiecībā uz eksporta kompensāciju piešķiršanas sistēmu noteiktiem lauksaimniecības produktiem, kurus eksportē tādu preču veidā, kas nav ietvertas Līguma I Pielikumā, un šādu kompensāciju apjomu noteikšanas kritērijus (2), kompensācijas sertifikāti, par kuriem pieteikums saskaņā ar 33. panta a) apakšpunktu vai 38.a pantu ir iesniegts vēlākais līdz 7. novembrim, ir derīgi līdz desmitā mēneša pēdējai dienai, kas seko mēnesim, kurā tika iesniegts sertifikāta pieteikums.
(2)
Desmit mēnešu derīguma termiņš sertifikātiem ar pieteikuma iesniegšanas datumu pirms 7. novembra tika pieņemts, lai vienkāršotu kompensācijas sistēmas darbību īpašā situācijā, kad cukura tirgus organizācijas reformas dēļ bija plānota eksporta kompensācijas atlikšana cukuram. Tādēļ noteikums par desmit mēnešu derīguma termiņu attiecināms vienīgi uz 2009. gada budžeta periodu un uz sertifikātiem, par kuriem pieteikums iesniegts vēlākais 2008. gada 7. novembrī. Minētais noteikums vairs nav nepieciešams, tādēļ tas ir jāsvītro.
(3)
Komisijas 2009. gada 6. jūlija Regula (EK) Nr. 585/2009, ar ko nodrošina īpašus pasākumus attiecībā uz kompensācijas sertifikātiem dažu tādu lauksaimniecības produktu eksporta kompensācijām, kurus eksportē tādu preču veidā, kas nav ietvertas Līguma I Pielikumā, (3), skar vienīgi kompensācijas sertifikātus, par kuriem pieteikumi iesniegti laikā no 2008. gada 8. jūlija līdz 7. novembrim saskaņā ar Regulas (EK) Nr. 1043/2005 33. panta a) apakšpunktu vai 38.a pantu, tādēļ ir pienācīgi precizēt to, ka grozījumi, ko veic ar šo regulu, neskar Regulu (EK) Nr. 585/2009.
(4)
Tāpēc Regula (EK) Nr. 1043/2005 ir attiecīgi jāgroza.
(5)
Šajā regulā paredzētie pasākumi ir saskaņā ar atzinumu, ko sniegusi Pārvaldības komiteja, kas nodarbojas ar horizontālajiem jautājumiem, kuri saistīti ar Līguma I pielikumā neuzskaitītu apstrādātu lauksaimniecības produktu tirdzniecību,
IR PIEŅĒMUSI ŠO REGULU.
1. pants
Regulas (EK) Nr. 1043/2005 39. panta 2. punktu groza šādi.
1)
Pirmo apakšpunktu aizstāj ar šādu:
“Ievērojot otrās daļas noteikumus, kompensācijas sertifikāti ir derīgi līdz piektā mēneša pēdējai dienai, kas seko mēnesim, kurā ir iesniegts pieteikums sertifikāta saņemšanai, vai līdz budžeta perioda pēdējai dienai, atkarībā no tā, kura ir pirmā.”
2)
Otru apakšpunktu svītro.
2. pants
Regulā (EK) Nr. 585/2009 noteikto derīguma termiņu piemēro kompensācijas sertifikātiem, par kuriem pieteikumi iesniegti laikā no 2008. gada 8. jūlija līdz 7. novembrim atbilstoši Regulas (EK) Nr. 1043/2005 33. panta a) apakšpunktam un 38.a pantam.
3. pants
Šī regula stājas spēkā dienā, kad tā publicēta Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 6. jūlijā

Labels: 3
17
6